《杜挺之赠端溪圆砚》
宋代·梅尧臣

雪压古寺深，中有卧病客。
访之语久清，饥马啮庭柏。
案头蛮溪砚，其状若圆璧。
指此欲为赠，而将助吟席。
非意予敢贪，既拒颇不怿。
大出楮中有，素许当自择。
强持慰勤心，归以示明戚。
哂曰岂其然，为汲寒泉涤。
涤彼伪饰物，纸乾见顽石。
清晨走髯奴，无厌愿求易。
拜赐遂如初，明月怀吞蚀。
微分鸜目莹，尚渍墨花碧。
词答谓我愚，悔复料已逆。
明日未央朝，执手笑哑哑。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。